b'\n_START_ARTICLE_\nDu\xc5\xa1an Dim\n_START_SECTION_\n\xc5\xbdivljenje in delo\n_START_PARAGRAPH_\nDu\xc5\xa1an Dim je kot otrok in najstnik \xc5\xbeivel v svojem rojstnem kraju Velenje, kasneje pa se je preselil v Ljubljano. V najstni\xc5\xa1kih letih ga je zanimanje za razli\xc4\x8dne zvrsti glasbe (rock, punk itd.) pripeljalo v mladinske klube, kjer je predvajal glasbo, v velenjski Stiskarni pa je tudi organiziral rokenrol koncerte._NEWLINE_Za roman z naslovom Distorzija je leta 2006 prejel nagrado ve\xc4\x8dernica kot najbolj\xc5\xa1e mladinsko delo v Sloveniji. Glavni akterji romana so najstniki, ki skozi zgodbo i\xc5\xa1\xc4\x8dejo svojo identiteto in posku\xc5\xa1ajo bralce preko prikaza svojega na\xc4\x8dina \xc5\xbeivljenja pripeljati do odkritja problemov sodobne Slovenije. V \xc5\xa1olskem letu 2008/2009 je knjiga do\xc5\xbeivela ponatis, saj je bila s strani strokovne komisije izbrana za tekmovanje za Cankarjevo priznanje. Po njej so posneli tudi film, ki je bil premierno predvajan jeseni 2009._NEWLINE_Rde\xc4\x8da mese\xc4\x8dina je naslov njegovega drugega romana napisanega tako za mladino kot odrasle, ki je iz\xc5\xa1el oktobra 2008. To je nostalgi\xc4\x8dna, razpolo\xc5\xbeenjska in hladno ljubezenska zgodba s prepletom politi\xc4\x8dnega kriminala._NEWLINE_Jeseni 2011. je pri Cankarjevi zalo\xc5\xbebi iz\xc5\xa1el njegov tretji roman Oprostite, va\xc5\xa1e \xc5\xbeivljenje ne obstaja. V znanstveno-fantasti\xc4\x8dni pripovedi se avtor ukvarja z mo\xc5\xbenostmi \xc4\x8dlovekove neodvisnosti v svetu, kjer je tehnologija postala \xc4\x8dlovekov najzvestej\xc5\xa1i spremljevalec. Ena od predpostavk romana je, da imajo vsi \xc4\x8dlani skupnosti televizijo, ra\xc4\x8dunalnike, identifikacijske kartice in snemalne naprave s posebnim \xc4\x8dipom vgrajene kar pod ko\xc5\xbeo._NEWLINE_Jezero na robu mesta je zbirka kratkih zgodb, v kateri je sodeloval z drugimi avtorji. Poleg uredni\xc5\xa1kega dela je prispeval tudi kratko zgodbo Brusli se ne boji.'